4. ΝΟΜΟΣ 5157 της 10/18 Ιουλ.1931 Περί παραγραφής δικαιωμάτων και αξιών του Δημοσίου. Άρθρον μόνον.-1.Φύλλα τοκομεριδίων ομολογιών εις δραχμάς ή χρυσόν εθνικών δανείων, εκδιδόμενα εκάστοτε παρά του Ελληνικού Δημοσίου ή κατά διαταγήν τούτου εις αντικατάστασιν των εξαντλουμένων παλαιών τοιούτων, μη ζητούμενα παρά των δικαιούχων εντός πέντε ετών από της προς διανομήν τασσομένης προθεσμίας, καθίστανται οριστικώς άκυρα παραγραφομένου του επ’ αυτών δικαιώματος των δικαιούχων. 2.Εκ των ήδη εκδεδιδόμενων φύλλων τοκομεριδίων των ομολογιών των εθνικών δανείων 1881 5%, 1884 5%, 1893 5% και 1902 4% τα μη ζητηθέντα μέχρι της 31 Δέκ.1930 ακυρούνται οριστικώς από της ημερομηνίας ταύτης, μη δικαιουμένων των δικαιούχων να εγείρωσι μηδεμίαν πλέον επ’ αυτών αξίωσιν. 3.Προσωρινοί τίτλοι εθνικών δανείων παραδιδόμεναι εις τους δικαιούχους παρά του Ελληνικού Δημοσίου ή κατ’ εντολήν αυτού μέχρι της εκδόσεως των οριστικών τοιούτων, μη ανταλλασσόμενοι δι’ οριστικών ομολογιών εντός πέντε ετών από της προς ανταλλαγήν οριζομένης Προθεσμίας, καθίστανται οριστικώς άκυροι, απαλλασσομένου του Δημοσίου πάσης έναντι των δικαιούχων υποχρεώσεως. Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. 